
Μια μοναδική μαρτυρία ανεκτίμητης αξίας. Η σπαρακτική αφήγηση του τελευταίου, γεννημένου στην Αφρική, σκλάβου, σε γλώσσα γλαφυρή, πρωτοπρόσωπη.
Σε όλα τα βιβλιοπωλεία από τις Εκδόσεις Παπαδόπουλος.
Έπρεπε να περάσουν 90 χρόνια για να τολμήσει κάποιος να εκδώσει στην Αμερική την προσωπική μαρτυρία του Κούτζο Λούις, του τελευταίου, το 1931, εν ζωή σκλάβου που μεταφέρθηκε από την Αφρική στις ΗΠΑ. Τώρα η ιδιωματική του φωνή ακούγεται και στα ελληνικά. Μεταξύ 1927 και 1931 η ανθρωπολόγος Ζόρα Νιλ Χέρστον ταξίδεψε στην Αλαμπάμα για να μιλήσει εκ βαθέων με τον 90χρονο Κούτζο Λούις, πρώην σκλάβο, τον τελευταίο εν ζωή μάρτυρα αυτής της γενοκτονικής διαδικασίας.

Ο Κούτζο μοιράστηκε τις αναμνήσεις του από την τραγωδία της αιχμαλώτισής του –πενήντα ολόκληρα χρόνια μετά την απαγόρευση του διατλαντικού εμπορίου σκλάβων– και από την παραμονή του στα barracoon, τους ειδικούς στρατώνες όπου οι δουλέμποροι φυλάκιζαν τους μαύρους σκλάβους πριν τους στοιβάξουν σαν άψυχα τσουβάλια στα αμπάρια των πλοίων τους.
Η έκδοση περιλαμβάνει πρόλογο της Άλις Γουόκερ, εισαγωγικό σημείωμα της καθηγήτριας Ντέμπορα Πλαντ, η οποία επιμελήθηκε την έκδοση, καθώς και αναλυτικό γλωσσάρι με επεξήγηση των όρων που χρησιμοποιούσαν οι δουλέμποροι της εποχής. Τη μετάφραση έκανε ο Αντώνης Καλοκύρης, αποδίδοντας στα ελληνικά όλες τις ιδιαιτερότητες της γλώσσας του πρωταγωνιστή της αφήγησης. 
Το βιβλίο της Χέρστον αναπαράγει τη φωνή και το ιδιαίτερο ιδιόλεκτο του Κούτζο Λούις για μία πρακτική που σημάδεψε για πάντα την Αφρική και τις ΗΠΑ, την οποία αν δεν κατανοήσει κανείς, δεν θα μπορέσει ποτέ να καταλάβει την αμερικανική ψυχή.

	Η συγγραφέας

Η Zora Neale Hurston (7 Ιανουαρίου 1891 - 28 Ιανουαρίου 1960) θεωρείται μία από τις κορυφαίες συγγραφείς της αφροαμερικανικής λογοτεχνίας του 20ού αιώνα. Λαογράφος και ανθρωπολόγος, είναι στενά συνδεδεμένη με το κίνημα των συγγραφέων της Αναγέννησης του Χάρλεμ (Harlem Renaissance). Γεννήθηκε στη Νοτασάλγκα της Αλαμπάμα και στα δεκαέξι της, μετά τον θάνατο της μητέρας της, έγινε μέλος ενός περιπλανώμενου θεατρικού θιάσου και κατέληξε στο Χάρλεμ της Νέας Υόρκης. Σπούδασε στο πανεπιστήμιο Howard και κατόπιν στο Barnard College και στο πανεπιστήμιο Columbia, όπου ολοκλήρωσε το μεταπτυχιακό της στην Ανθρωπολογία. Πολλές από τις επιτόπιες μελέτες της αφορούν τη ζωή των Αφροαμερικανών στις πολιτείες του Νότου. Παρότι είχε γράψει πολλά ακαδημαϊκά και λογοτεχνικά βιβλία, μετά τον θάνατό της το έργο της ξεχάστηκε και ανακαλύφθηκε εκ νέου στα τέλη του 20ού αιώνα.

